BODOLAND रादाब: मुसलपुर, 24 मे : बाक्सा जिल्लाआव कभित-19 नि संन्देरनायखौ होबथायनानि बेलायाव गासैबो राहा आखाइआव लादों जिल्ला बेंगिरिया । जिल्लाआव कर’ना भाइरासखौ होबथानायनि बेलायाव हादरसा सोरखारा फोसावनाय SOP खौ जाफुंसार होनायनि राहा आखाइआव लादों होनना बुंथियो बाक्सा जिल्लायाव गोदानै बेंगिरि महरै बिबान लानाय आयुस गार्ग बिथांआ । जिल्ला बेंगिरिनि मावखुलिआव खौरांगिरिफोरजों जानाय मोनसे सावरायज्लायाव आयुस गार्ग बिथांआ बुंथियोदि गोबां सुबुंफोरा लोमजानाय बायदिआव नाख्रेबजानानै थादोंब्लाबो आनजाद लायैनि थाखाय संदेरनायनि बिबांआ बारायलांदों । बेनिखायनो सिगांआव नायबिजिरनाया गोनांथार जाना फैदों, लोगोसेनो सानफ्रोमबो कभित आनजाद खालामनायखौ बांहोनो सावस्रि बिफानखौ बिथोन होदों । बाक्सा जिल्लानि तामुलपुर महकुमायाव कभितनि संदेरनाया बांनायनि सायाव दुखु मोननाय फोरमायनानै भाइरासनि संदेरनायखौ ओन्सोलफोराव सुबुं अनजिमाखौ लानानै आन्जाद खालामनायनि बिबांखौ बांहोनायनि सायाव गोनांथि होनना फोरमायथियो । जिल्ला बेंगिरि आयुस गार्ग बिथांआ दानि गिख्रंथाव मोनसे सावस्रियारि थासारिखौ खहा गोनां आरो सांग्रांथि थानो नांगौ होनना बुंथिदों । बाक्सा जिल्लानि मोनसेल गोजौ देहा फाहामथाइ होग्रा मिरु मुसलपुराव थानाय ड• रबि बर’ सिभिल देहा फाहामसालिआव गाहाइ थाखोनि ICU अनजिमाखौ मोन 20 सिम बांहोनायनि सायाव साननाय जादों होनना खौरांगिरिफोरनि सिगांआव फोरमायथिदों । लोगोसेनो दा सान्दै जिल्लाआव अक्सिजेना नांगौ बादियै दं आरो कभितजों जुजिनो हानाय बादियै मुलिफोर दं होनना बिथांआ फोरमायथिदों । कभित-19जों संदेरजाना जायफोर बेमारिफोरा न’आव फाहामथाइ लाबाय दं बिसोरखौ हेफाजाब होनो हानाय बादियै बाक्सा जिल्ला खुंथाइआ जानबुंयारि मिरु गायसंगोन होनना बुंङो जेराव मददगिरि हेल्प लाइन नामबारा 8471900263 नि जोहै सा 37 सावस्रि मावख’गिरिफोरजों सान हर, टेलि, मेडिसिन, हम आइस’लेसननि बेलायाव लानो गोनां नेमखान्थि आरो गुबुन आइदाफोरनि अनगायैबो बिसोरनिफ्राय लुबैनो नाजानाय बाथ्राफोरखौ जेसेबां हायो मिथिना लानाय जों लोगोसे सावस्रि बिफाना न’आवनो मुलि रानहैगोन होननाबो बुंथिदों । बे बेलायाव सानफ्रोमबो 600 निफ्राय 700 सुबुंफोरा कल खालामनानै आजावदों होननैबो जिल्ला बेंगिरिया फोरमायथियो । फारसेथिं गुबुन रायजोनिफ्राय फैनाय गासैबो सुबुंखौ कभित आनजाद लानायजों लोगोसेनो आनजादनि उनाव पजितिभ केस मोनोब्ला बेरामिखौ कभित मिरुसिम लाखिनायनि राहा खालामगोन होनना बुंङो । जिल्लानि सिंआवनो थांलाय फैलायनि राहायाव जिल्लानि गेजेरजों थांनाय 31 नं राजा लामायाव माखासे बेले बेजे सोमजिदों होनना खौरांगिरिफोरा फोरमायनायनि उनाव जिल्ला बेंगिरिया आयदाखौ नायबिजिरनो पुलिस नायदिंगिरिजों सावरायलायना जेंनाफोरखौ सुस्रांनायनि राहा लानाय जागोन होनना बुंयो । बाक्सा जिल्ला बिटिएडि खौरांगिरि गौथुमा जिल्लानि गोदान जिल्ला बेंगिरि बिबान लानाय आयुस गार्गखौ गावनि मावखुलिआव बरायो । बिटिएडि खौरांगिरि आफादनि बोसोनगिरि ख्रोमसार बसुमतारि, बिटिएडि खौरांगिरि आफादनि बाक्सा जिल्लानि गाहाइ नेहाथारि निरेन कुमार सर्मा, लाइसि नेहाथारि दिपांकर बरुवा, सोद्रोमाफोर दिलिप कुमार बर’, अजय मोसाहारि, देब’जित नाथ आरो नारायण फारानजुलि बिथांमोनहा आर’नाइ आरो आफादनि खुगा लाइसिजों आयुस गार्ग बिथांखौ बरायनानै लायो ।